**1. Пирілген текстті хығырыңар, тілбестеңер.**

**2. Текст хоостыра ікі кізінің чооғын пÿдіріңер (телефоннаң чоохтазығ)**

**Хайдағ кӱннер пiстiң чирде**

Пiстiң чирде полбаан кiзiлер: «Сiрернiң Хакасияда чыл ибiре хысхы ла полча, неке», - тiп чоохтанчалар. Че пiстiң чирде часхы даа, чайғы даа, кӱскӱ дее паза хысхы даа полча. Итсе-де, хысхы пiстiң узун, пис айҷа пол парча. Иң соох кӱрген айы. Киинiң сооғы хырых градусха чит парча. Кӱннер хысхаҷах пол парчалар. Че чайғызы пiстiң iзiг. Киинiң чылии ортымахти 20 градус азыра кӧдiрiл парча.

Часхызын паза чайғызын кӱннер узун полыбысчалар. Кӱн, ирте сығып, орай хонча. Аннаңар кӱннiң чылығ сустары чирнi чахсы чылытчалар. Че чыл сай пiр тиң полбинчалар. Пiрее чылда хысхы соох турча, че пiрееде чылығ. Чайғызын даа пiрееде хуруғ паза iзiг кӱннер турыбысчалар. Андада ӧзiмнер ӧс полбин халчалар. Че хай-пiрее тустарда наңмырлар ӱзiгi чох чаап сыхчалар. Кӱскӱзiн андағ наңмырлар чир-тамаан чыырға харығ полчалар.

Хакасия тиңiс талайлардаң оортах таа полза, оларның тынызы пiстiң чирге чидiбӧкче. Удаа чиллер пол сыхчалар алай хысхызын кинетiн чылығ кӱннер турыбысчалар. Пiрееде хандых алай силкер айларда кинетiн хыро тӱс парча.

Хакасияда ӧӧнiнде континентальнай климат полча. Анзы узун соох хысхы паза хысхаҷах iзiг чайғы теенi.

Хайдағ кӱн поларын пiске кӱннiң гидрометеорология станцияларның тоғынҷылары чоохтапчалар. Олар хайдағ кӱннер поларын пiрее ай азынада пiлчелер. Аннаңар пiрее улуғ чил алай харлығ пораан поларынаңар азынадох сизiндiрчелер.

**Литература**

1. Хакасско-русский словарь = Хакас-орыс сöстік. – Новосибирск: Наука, 2006. – 1114 с.

2. Анжиганова О.П., Субракова О.В., Топоева Л.С. Русско-хакасский разговорник = Орыс-хакас чоохтазығ. – Абакан: Хакасское отделение Красноярского книжного издательства, 1989. – 186 с.

3.. Кыржинакова (Султрекова) Э.В., Султрекова З.И. Электронное пособие (на хакасском языке) «Хакасский язык для начинающих изучать родной язык». – Абакан: Хакасское книжное издательство, 2012.

4. Ekrem Arıkoğlu. Örnekli Hakasça-Türkçe Sözlük.

5. Султреков С.Н. Край наш хакасский. Учебное пособие для учащихся начальных класов по природоведению (на хак. Языке).- Абакан: Хакасское кн. Изд-во, 2001. - 128 с.